32000R1010
L 115/2
JURNALUL OFÍCIAL AL UNIUNII EUROPENE
REGULAMENTUL (CE) NR. 1010/2000 AL CONSILIULUI
din 8 mai 2000
privind solicitări suplimentare de active de rezervă de schimb ale Băncii Centrale Europene
CONSILIUL UNIUNII EUROPENE,
având în vedere Protocolul privind Statutul Sistemului European al Băncilor Centrale și al Băncii Centrale Europene (denumit în continuare „statutul”) și, în special, articolul 30 alineatul (4),
având în vedere recomandarea Băncii Centrale Europene (BCE) (1),
având în vedere avizul Parlamentului European (2),
având în vedere avizul Comisiei Comunităților Europene (3),
hotărând în conformitate cu procedura prevăzută la articolul 107 alineatul (6) din Tratatul de instituire a Comunității Europene („tratatul”) și articolul 42 din statut și în condițiile prevăzute la articolul 122 alineatul (5) din tratat și punctul 7 din Protocolul privind anumite dispoziții referitoare la Regatul Unit al Marii Britanii și Irlandei de Nord,
întrucât:
(1)
Articolul 30 alineatul (1) din statut prevede că băncile centrale naționale ale statelor membre participante trebuie să furnizeze BCE active de rezervă de schimb, altele decât monedele statelor membre, euro, poziții de rezervă la FMI și DST, până la concurența unei sume echivalente cu 50 000 demilioane EUR.
(2)
Articolul 30 alineatul (4) din statut prevede că BCE poate emite solicitări suplimentare de active de rezervă de schimb, peste limita prevăzută la articolul 30 alineatul (1) din statut, în limitele și în condițiile stabilite de Consiliu.
(3)
Articolul 123 alineatul (1) din tratat, coroborat cu articolul 107 alineatul (6), dispune ca, îndată după 1 iulie 1998, Consiliul să adopte dispozițiile menționate la articolul 30 alineatul (4) din statut.
(4)
Prezentul regulament stabilește limita pentru solicitările suplimentare de active de rezervă de schimb, permițând astfel Consiliului Guvernatorilor BCE să decidă asupra solicitărilor efective în viitor pentru a reconstitui stocul de active de rezervă de schimb deja epuizate, fără ca stocul BCE să depășească cuantumul maxim echivalent cu 50 000 de milioane EUR stabilit pentru transferurile inițiale de active de rezervă de schimb de la BCN către BCE.
(5)
Reconstituirea rezervelor de schimb nu trebuie să conducă la o majorare a capitalului subscris al BCE.
(6)
Articolul 30 alineatul (4) din statut prevede că solicitările suplimentare de active de rezervă de schimb trebuie emise în conformitate cu articolul 30 alineatul (2) din statut; articolul 30 alineatul (2), coroborat cu articolul 43 alineatul (6) din statut și punctul 10 litera (b) din Protocolul privind anumite dispoziții referitoare la Regatul Unit al Marii Britanii și Irlandei de Nord, prevede stabilirea contribuțiilor fiecăreia dintre băncile centrale naționale proporțional cu cota sa din capitalul BCE subscris de băncile centrale naționale ale statelor membre participante.
(7)
Articolul 10 alineatul (3), coroborat cu articolul 43 alineatul (4) din statut, impune ca, pentru adoptarea oricărei decizii în conformitate cu articolul 30 din statut, voturile Consiliului Guvernatorilor BCE să fie ponderate conform cotelor băncilor centrale naționale ale statelor membre participante la capitalul subscris al BCE.
(8)
Articolul 30 alineatul (4) din statut, coroborat cu articolul 43 alineatul (4) și articolul 43 alineatul (6) din statut și punctul 8 din Protocolul privind anumite dispoziții referitoare la Regatul Unit al Marii Britanii și Irlandei de Nord și punctul 2 din Protocolul privind anumite dispoziții referitoare la Danemarca, nu conferă drepturi și nu impune obligații statelor membre neparticipante.
(9)
Articolul 49 alineatul (1) din statut, coroborat cu punctul 10 litera (b) din Protocolul privind anumite dispoziții referitoare la Regatul Unit al Marii Britanii și Irlandei de Nord, dispune că banca centrală a unui stat membru a cărui derogare a fost abrogată sau care este tratată ca o bancă centrală a unui stat membru a cărui derogare a fost abrogată, trebuie să transfere către BCE active de rezervă de schimb în conformitate cu articolul 30 alineatul (1) din statut. Articolul 49 alineatul (1) din statut dispune că suma care trebuie transferată se calculează prin înmulțirea valorii în EUR, la cursurile curente de schimb, a activelor de rezervă de schimb care au fost deja transferate către BCE în conformitate cu articolul 30 alineatul (1) cu raportul dintre numărul de acțiuni subscrise de banca centrală națională în cauză și numărul de acțiuni a căror valoare a fost deja vărsată de celelalte bănci naționale centrale.
(10)
Toate trimiterile la valori în euro din dispozițiile menționate anterior din tratat, din prezentul regulament și din orice solicitare sau cerere de active de rezervă de schimb emisă de BCE sunt trimiteri la valorile nominale în euro în momentul în care BCE emite o astfel de solicitare de active de rezervă de schimb,
ADOPTĂ PREZENTUL REGULAMENT:
Articolul 1
Definiții
În sensul prezentului regulament:
-
„active de rezervă de schimb” înseamnă orice active oficiale de rezervă de schimb ale statelor membre participante deținute de băncile centrale naționale care sunt exprimate în sau cuprind monede, unități de cont sau aur altele decât monedele statelor membre, euro, poziții de rezervă la FMI și DST;
-
„bancă centrală națională” înseamnă banca centrală a unui stat membru participant și
-
„stat membru participant” înseamnă un stat membru care adoptă moneda unică în conformitate cu tratatul.
Articolul 2
Solicitări suplimentare de active de rezervă de schimb
(1) BCE poate adresa băncilor centrale naționale solicitări suplimentare de active de rezervă de schimb peste limita stabilită în articolul 30 alineatul (1) din statut, până la concurența unei sume suplimentare echivalente cu 50 000 de milioane EUR, în cazul în care astfel de active de rezervă de schimb sunt necesare.
(2) Banca centrală a unui stat membru a cărui derogare a fost abrogată sau care este tratată ca o bancă centrală a unui stat membru a cărui derogare a fost abrogată, transferă către BCE o sumă în active de rezervă de schimb determinată prin înmulțirea valorii în euro, la cursurile curente de schimb, a activelor de rezervă de schimb care au fost deja transferate BCE în conformitate cu alineatul (1) cu raportul dintre numărul de acțiuni subscrise de către banca centrală în cauză și numărul de acțiuni a căror valoare a fost deja vărsată de celelalte bănci centrale naționale.
Articolul 3
Dispoziții finale
Prezentul regulament intră în vigoare în ziua următoare datei publicării sale în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în statele membre în conformitate cu Tratatul de instituire a Comunității Europene.
Adoptat la Bruxelles, 8 mai 2000.